"Under disse Grønsvær / hvile / ufristede af Verdens Kummer / hedenfarne / Frender og Venner---"
Arendal kirkegård i januar 2019.  Foto: Karl Ragnar Gjertsen  
Arendal Kapell  Foto: KEN 
Gravminne i støpejern fra 1824.  Foto: Karl Ragnar Gjertsen  
Gravfølge på Arendal kirkegård i 1911.
**Arendal kirkegård** tilhører Trefoldighet menighet og fungerer som kirkegård for Trefoldighetskirken i Arendal

Kirkegården er plassert i utkanten av Arendal by, to km fra sentrum. Den ble vigslet og tatt i bruk i 1814, etter at den var opprettet i 1809 på en del av Torbjørnsbu gård, en gruvegård som var i grevskapet Laurvigens eie. Kirkegården ligger i et småkupert terreng der de ulike stykker ligger mellom mindre partier med skog. Gravminner anlagt av byens velstående borgere preger store deler av kirkegården som er utvidet betydelig i de nesten 200 år som er gått siden kirkegården ble anlagt.

Gravkapell
----------

Det første kapellet på Arendal kirkegård ble oppført i 1900, og var en sveitserstilbygning i tre. Det nåværende kapellet er en murbygning fra 1975, tegnet av arkitekt Hans P. Thorne. 

I 1709 ble den første kirkegården ved siden av byens kirke på Tyholmen anlagt. Før det hørte kirken i Arendal til Tromøy anneks i Holt prestegjeld. Trolig var det fra før den tid en liten fattigkirkegård bak hospitalet i Neset. Tyholmen egnet seg ikke til gravplass. Likevel ble kirkegården brukt i over 100 år. Flere av Arendals velstående kjøpmannsfamilier med lystgårder i nærheten av byen anla private gravsteder der. To av disse eksisterer fremdeles og er fredet. 

Arendal kirkegård ser ut til å ha sine forbilder i England og Frankrike. Der var det på slutten av 1700-tallet ikke uvanlig med kirkegårder i landlige omgivelser utenfor byene. Hans Christian Pries, som var kirkegårdsarkitekt eller kunstgartner, oppholdt seg i Arendal fra 1809 og planla kirkegården. 

Den eldste del av kirkegården bærer navnet *Tyholmen* og mange gravminner i dette området er flyttet fra den første kirkegården ved Trefoldighetskirken på Tyholmen. Denne eldste del av kirkegården har noen bevarte graver, ellers er det meste utlagt til park. Her er det et parti for utstilling av gamle gravminner. Her er også minnepark for de som falt under andre verdenskrig. 

I 1836 fikk kirkegården en betydelig utvidelse og arealet ble fordoblet. Nå ble stykket som kalles *Høgedalsterrassene* anlagt. Et annet stykke kalles *Spanskestykket* fordi det ble tatt i bruk da spanskesyken rammet Arendal i 1918.

Krigsgraver
-----------

På kirkegården ligger det begravet blant annet femten Royal Air Force-soldater drept under andre verdenskrig, skutt ned i fly over Arendalsområdet. Sammen med disse ligger også den britiske soldaten Jack Sayle som omkom i en bilulykke på Arendal torv 19. juni 1945, mens han var i Arendal med sin avdeling for å opprette ro og orden ved tyskernes kapitulasjon.

Også tyske soldater ble gravlagt på kirkegården i Arendal under 2. verdenskrig, men disse gravene ble etter krigen flyttet, først til Eiganes i Stavanger, deretter til Havstein krigskirkegård i Trondheim der tilnærmet alle tyske krigsgraver fra Agder og Rogaland er samlet. Det var også tyske soldatgraver fra første verdenskrig på Arendal kirkegård; disse er flyttet til Alfaset i Oslo. 

| Rank | Navn | Alder ved død | Omkom | Fly | Styrtet |
| --- | --- | --- | --- | --- | --- |
| Flying Officer (Air Bomber) | Thomas Scott MacAulay | 32 år | 31. mars 1945 | Short Stirling Mk. IV - LK 119 | Hegland i Holt |
| Flight Sergeant (Air Gnr.) | Harry Minshull | 20 år |
| Flight Lieutenant (Pilot) | Edward Patrick Cary Kidd | 32 år |
| Flight Sergeant (Air Gnr.) | Arthur Donald Shopland | 20 år |
| Warrant Officer (W.Op/Air Gnr) | Allan Murray Taylor | 21 år |
| Sergeant (Flt. Engr.) | Richard Arthur Burgess | 32 år |
| Flight Sergeant (Nav.) | Georg Alfred Heath | 21 år |
| Flight Sergeant (Flt. Engr.) | Georg Alfred Humphrey | 38 år | 25. februar 1945 | Short Stirling MK IV - LJ 925 | Hølen i Arendal |
| Flight Sergeant (W.Op./Air) | Joseph Dalglish Stevenson | 25 år |
| Flight Sergeant (Pilot) | Derrick Vivian Catterall | 21 år | 31. mars 1945 | Short Stirling Mk. IV - LJ 888 | Bråstad i Øyestad |
| Flight Sergeant (Air Gnr.) | John Rickhard Cross | 20 år |
| Flight Sergeant (Air Bomber) | Reginald Sergius Paul Harding Klimanek | 23 år |
| Flight Sergeant (Nav.) | George Sidney Reed | 30 år |
| Flight Sergeant (W.Op./Air) | Thomas Louitt Brunton | 22 år |
| Sergeant (Flt. Engr.) | Paul Montefiore Myers | 20 år |

Bilder
------

* Arendal Kirkegård,  Foto: Karl Ragnar GjertsenArendal Kirkegård,  Foto: Karl Ragnar Gjertsen
* Arendal Kirkegård, vest  Foto: KENArendal Kirkegård, vest  Foto: KEN
* Arendal Kirkegård, vest  Foto: KENArendal Kirkegård, vest  Foto: KEN
* Arendal Kirkegård, vest  Foto: KENArendal Kirkegård, vest  Foto: KEN
* Arendal Kirkegård, østre port  Foto: KENArendal Kirkegård, østre port  Foto: KEN
* Gravene til RAF-personell skutt ned over Arendal i 1945  Foto: KENGravene til RAF-personell skutt ned over Arendal i 1945  Foto: KEN

Referanser
----------

1. ↑   regjeringen.no
2. ↑  Opplysninger gitt i e-post fra Falstadsenteret 22.oktober 2021

Se også
-------

* Tangen Gravlund
* Flystyrten i Hølen i 1945
* Flystyrten i Bråstadskogen i 1945
* Flystyrten ved Hegland i 1945

Litteratur
----------

* Einar Bore m. fl. *Arendal kirkegård. Et levende kulturminne*, Arendal 2004. ISBN 8230302359

Eksterne lenker
---------------

* (en) Arendal kirkegård – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | VIAF
 |